CELEX: 32022D0500
Language: sl
Date: 2022-03-25 00:00:00
Title: Izvedbeni sklep Komisije (EU) 2022/500 z dne 25. marca 2022 o opredelitvi vojaške agresije Rusije proti Ukrajini kot izjemnega dogodka, ki povzroči znatne motnje na trgih

29.3.2022   
               
               
                  SL
               
               
                  Uradni list Evropske unije
               
               
                  L 101/45
               
            
         IZVEDBENI SKLEP KOMISIJE (EU) 2022/500
         z dne 25. marca 2022
         o opredelitvi vojaške agresije Rusije proti Ukrajini kot izjemnega dogodka, ki povzroči znatne motnje na trgih
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2021/1139 Evropskega parlamenta in Sveta z dne 7. julija 2021 o vzpostavitvi Evropskega sklada za pomorstvo, ribištvo in akvakulturo ter spremembi Uredbe (EU) 2017/1004 (1) in zlasti člena 26(2), drugi pododstavek, Uredbe,
         ob upoštevanju naslednjega:
         
                     (1)
                  
                  
                     Vojaška agresija Rusije proti Ukrajini, ki se je začela 24. februarja 2022, vpliva na gospodarske subjekte v sektorju ribištva in akvakulture v Uniji. Motnje v trgovinskih tokovih ključnih proizvodov za sektor ribištva in akvakulture iz Rusije in Ukrajine so povzročile nenaden porast cen ključnih vložkov, kot so energija in surovine. Na trgovino med Ukrajino in Unijo je prav tako močno vplivala nerazpoložljivost prevoza, saj so ukrajinska letališča žrtve ruskega napada, v ukrajinskih pristaniščih pa so bili ustavljeni vsi komercialni ladijski prevozi. Kriza bo verjetno imela resne posledice za dobavo žit, rastlinskih olj in belih rib iz Ukrajine in Rusije v Unijo. To bo privedlo do močnega zvišanja cen krme za ribe, kar se prišteje k trenutno hitro naraščajočim cenam energije, ali pomanjkanja ključnih surovin. Del flote Unije je prenehal z ribolovom, saj se je dobičkonosnost te dejavnosti zmanjšala, povečanja vhodnih stroškov pa ni bilo mogoče nadomestiti. Ribiška plovila, ki delujejo v Črnem morju, so ogrožena tudi zaradi morebitnih vojaških operacij, zato so svoje dejavnosti preventivno prekinila. Skupni učinek povečanja stroškov in pomanjkanja občuti tudi sektor gojenja in predelave morske hrane. Močno povišanje stroškov in motnje v trgovini so povzročili znatne motnje na trgu, zato je potrebno uspešno in učinkovito ukrepanje.
                  
               
                     (2)
                  
                  
                     V skladu s členom 26(2) Uredbe (EU) 2021/1139 lahko v takih okoliščinah Evropski sklad za pomorstvo, ribištvo in akvakulturo (ESPRA) podpre nadomestilo za nekatere stroške, ki sicer niso upravičeni do takega nadomestila, za gospodarske subjekte v sektorju ribištva in akvakulture za izpad dohodka ali dodatne stroške ter za priznane organizacije proizvajalcev in združenja organizacij proizvajalcev, ki skladiščijo ribiške proizvode v skladu s členoma 30 in 31 Uredbe (EU) št. 1379/2013 Evropskega parlamenta in Sveta (2).
                  
               
                     (3)
                  
                  
                     V skladu s členom 26(2), prvi pododstavek, Uredbe (EU) 2021/1139 je režim posebne podpore v primeru takšnih znatnih motenj na trgih omejen na posebni cilj spodbujanja trženja, kakovosti ter dodane vrednosti ribiških proizvodov in proizvodov iz akvakulture ter predelave teh proizvodov. V skladu z navedenim členom 26(2), drugi pododstavek, se režim podpore uporablja le, če Komisija ugotovi, da je nastopil izjemni dogodek, ki je povzročil take motnje.
                  
               
                     (4)
                  
                  
                     Zato je primerno ugotoviti, da je vojaška agresija Rusije proti Ukrajini izjemen dogodek, ki povzroči znatne motnje na trgih.
                  
               
                     (5)
                  
                  
                     V skladu s členom 39 Uredbe (EU) 2021/1139 se nadomestilo za dodatne stroške ali izpad dohodka in drugo nadomestilo, določeno v navedeni uredbi, dodeli v kateri koli od oblik iz točk (b) do (e) člena 53(1) Uredbe (EU) 2021/1060 Evropskega parlamenta in Sveta (3). Metodologije, ki jih države članice določijo v ta namen, so skladne s členom 53(3) navedene uredbe.
                  
               
                     (6)
                  
                  
                     V skladu s členom 63(2) Uredbe (EU) 2021/1060 so izdatki upravičeni do prispevka iz ESPRA, če jih je upravičenec imel med datumom, ko država članica predloži program ESPRA Komisiji, ali 1. januarjem 2021, kar nastopi prej, in 31. decembrom 2029 in so bili v istem obdobju pri izvajanju operacij tudi plačani. Vendar bi morali biti odhodki, ki so nastali kot posledica motenj na trgih zaradi pojava izjemnega dogodka, ki je ugotovljen s tem sklepom, upravičeni do podpore na podlagi člena 26(2) Uredbe (EU) 2021/1139 od 24. februarja 2022, tj. od datuma začetka vojaške agresije Rusije proti Ukrajini. Kar zadeva nastale odhodke, bi morali biti upravičeni, če nastanejo do 31. decembra 2022, saj bodo učinki motenj na trgih verjetno več mesecev delovali na gospodarske subjekte v sektorjih ribištva in akvakulture.
                  
               
                     (7)
                  
                  
                     Glede na potrebo po hitrem izvajanju podpore iz člena 26(2) Uredbe (EU) 2021/1139 bi moral ta sklep začeti veljati dan po objavi –
                  
               SPREJELA NASLEDNJI SKLEP:
         
            Člen 1
            Za namene člena 26(2) Uredbe (EU) 2021/1139 se vojaška agresija Rusije proti Ukrajini, ki se je začela 24. februarja 2022, šteje za pojav izjemnega dogodka, ki povzroči znatne motnje na trgih.
         
         
            Člen 2
            Odhodki, ki se lahko podprejo na podlagi tega sklepa, so upravičeni, če so nastali med 24. februarjem in 31. decembrom 2022 in so plačani do 31. decembra 2029.
         
         
            Člen 3
            Ta sklep začne veljati dan po objavi v Uradnem listu Evropske unije.
         
         
            V Bruslju, 25. marca 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 247, 13.7.2021, p. 1.
         
            (2)  Uredba (EU) št. 1379/2013 Evropskega parlamenta in Sveta z dne 11. decembra 2013 o skupni ureditvi trgov za ribiške proizvode in proizvode iz ribogojstva in o spremembi uredb Sveta (ES) št. 1184/2006 in (ES) št. 1224/2009 ter razveljavitvi Uredbe Sveta (ES) št. 104/2000 (UL L 354, 28.12.2013, str. 1).
         
            (3)  Uredba (EU) 2021/1060 Evropskega parlamenta in Sveta z dne 24. junija 2021 o določitvi skupnih določb o Evropskem skladu za regionalni razvoj, Evropskem socialnem skladu plus, Kohezijskem skladu, Skladu za pravični prehod in Evropskem skladu za pomorstvo, ribištvo in akvakulturo ter finančnih pravil zanje in za Sklad za azil, migracije in vključevanje, Sklad za notranjo varnost in Instrument za finančno podporo za upravljanje meja in vizumsko politiko (UL L 231, 30.6.2021, str. 159).